GPSC รับรู้ฯ IRPC-CP หนุนรายได้-กำไรดีกว่าปีก่อน
GPSC คาดรายได้และกำไรปีนี้ดีกว่าปีก่อน จากรับรู้ฯ IRPC-CP เฟส 1 พร้อมตั้งงบลงทุน 5 ปี (60-64) ที่ 1.9 หมื่นลบ. ขยายโอกาสลงทุนในตปท.ต่อเนื่อง
23 ส.ค. 2559

นางวนิดา บุญภิรักษ์ ผู้จัดการฝ่าย สายงานการเงินและบัญชี บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทฯอยู่ระหว่างการจัดทำแผนธุรกิจ 5 ปี (60-64) เพื่อเสนอต่อที่ประคณะกรรมการบริษัทในช่วงเดือนธ.ค.59 เบื้องต้นคาดว่าจะใช้เงินลงทุน 1.9 หมื่นล้านบาท มาจากกระแสเงินสดในมือ 1 หมื่นล้านบาท และอีก 9 พันล้านบาทจะมาจากการกู้ยืมเงินจากสถาบันทางการเงิน จากปัจจุบันบริษัทมีอัตราหนี้สินต่อทุน (D/E) อยู่ที่ระดับ 0.13 เท่า
บริษัทวางเป้าหมาย 5 ปีจะมีกำลังการผลิตไฟฟ้าที่จ่ายไฟฟ้าเชิงพาณิชย์ (COD) ได้มากกว่า 2.8  พันเมกะวัตต์ โดยปัจจุบัน COD ไปแล้ว 1,367  เมกะวัตต์ และน่าจะ COD เพิ่มได้อีก 1,922 เมกะวัตต์ในช่วงปี 62
นอกจากนี้ บริษัทยังมองหาการลงทุนในต่างประเทศต่อเนื่อง โดยเฉพาะในประเทศลาว เมียนมาร์ ,อินโดนีเซีย และญี่ปุ่น จากปัจจุบันบริษัทมีการเข้าไปลงทุนพลังงานน้ำในลาวแล้ว 2 โครงการ และคาดว่าจะมีโอกาสในการขยายการลงทุนทางพลังงานน้ำต่อเนื่อง ส่วนประเทศเมียนมาร์ ในอนาคตก็มีโอกาสที่จะลงทุนโรงไฟฟ้าพลังงานก๊าซ
ขณะที่อินโดนีเซีย ก็ถือว่ายังมีโอกาสเติบโตได้อีกมาก เนื่องจากมีความต้องการใช้ไฟฟ้ามากกว่า 35 กิกะวัตต์ และญี่ปุ่น ก็ยังมีโอกาสการลงทุนด้านพลังงานแสงอาทิตย์
อย่างไรก็ตามจากการลงทุนในต่างประเทศเพิ่มขึ้น คาดว่าในปี 64  จะมีสัดส่วนกำลังการผลิตไฟฟ้าจากต่างประเทศอยู่ที่ 30% จากเป้าหมายกำลังการผลิตรวมที่ 2.8 พันเมกะวัตต์  โดยปัจจุบันมีกำลังการผลิตไฟฟ้าจากต่างประเทศอยุ่ที่  367.6 เมกะวัตต์
นอกจากนี้ บริษัทฯคาดรายได้และกำไรสุทธิในปีนี้จะทำได้มากกว่าปีก่อนที่มีรายได้ 23,359.46  ล้านบาท และมีกำไรสุทธิ 1,905.98  ล้านบาท โดยเป็นผลมาจากการรับรู้ผลประกอบการของโครงการ IRPC-CP เฟส 1 ที่ถือหุ้นอยู่ 51% ที่เริ่มเดินเครื่องผลิตในเดือน พ.ย.58
ขณะที่รับรู้ผลประกอบการโรงไฟฟ้านวนคร ขนาด 125 เมกะวัตต์ ที่ถือหุ้นอยู่ 30% ซึ่งเริ่มขายไฟฟ้าและไอน้ำในเชิงพาณิชย์ในเดือน มิ.ย.อีกเล็กน้อยในไตรมาสนี้ นอกจากนี้ยังมีลูกค้าจากโครงการฟีนอล 2 ของกลุ่ม บมจ.ปตท. (PTT) เข้ามาเพิ่มขึ้นด้วย
ทั้งนี้ โครงการที่อยู่ระหว่างการดำเนินงานก่อสร้างมีอยู่ทั้ง สิ้น 7 โครงการ ได้แก่ โครงการ CHPP Solar Cooperatives ที่ร่วมกับสหกรณ์ผู้เลี้ยงกุ้ง จ.จันทบุรี โดยมีกำลังการผลิต 5 เมกะวัตต์ คาดว่าจะ COD ในเดือนธ.ค. 59 ,โครงการ IRPC-CP ระยะที่ 2 ขนาด 240 เมกะวัตต์  คาดว่าจะ COD ในเดือนมิ.ย.60 ,โครงการโรงไฟฟ้าพลังงานแสงอาทิตย์ Ichinoseki Solar Power 1 GK (ISP1) ประเทศญี่ปุ่น กำลังผลิต 20.8 เมกะวัตต์ ซึ่งบริษัทถือหุ้นอยู่ 99% โดยคาดจะ COD ได้ในไตรมาส 4/60
นอกจากนี้ ยังมีโครงการ Central Utility Plant Project (CUP-4) กำลังการผลิตรวมประมาณ 390 เมกะวัตต์ โดยเฟสแรกจะมีกำลังการผลิตอยู่ที่ 45 เมกะวัตต์ คาดว่าจะ COD ได้ในไตรมาส 1/61 ,โรงไฟฟ้าไฟฟ้าพลังน้ำ น้ำลิก 1 จำกัด ในลาว ขนาด 65 เมกะวัตต์ ซึ่งถือหุ้นอยู่ 40% คาดว่า COD ในปี 61 และโรงไฟฟ้าไซยะบุรี พาวเวอร์ ในลาว ขนาด 1,285 เมกะวัตต์ บริษัทถือหุ้นสัดส่วน 25% คาดว่าจะสามารถ COD ในเดือนต.ค.62